CELEX: 32017D2240
Language: da
Date: 2017-11-10 00:00:00
Title: Rådets afgørelse (EU) 2017/2240 af 10. november 2017 om undertegnelse på Unionens vegne og om midlertidig anvendelse af aftalen mellem Den Europæiske Union og Det Schweiziske Forbund om sammenkobling af deres systemer for handel med drivhusgasemissioner

7.12.2017   
            
            
               DA
            
            
               Den Europæiske Unions Tidende
            
            
               L 322/1
            
         RÅDETS AFGØRELSE (EU) 2017/2240
   af 10. november 2017
   om undertegnelse på Unionens vegne og om midlertidig anvendelse af aftalen mellem Den Europæiske Union og Det Schweiziske Forbund om sammenkobling af deres systemer for handel med drivhusgasemissioner
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Unions funktionsmåde, særlig artikel 192, stk. 1, sammenholdt med artikel 218, stk. 5,
   under henvisning til forslag fra Europa-Kommissionen, og
   ud fra følgende betragtninger:
   
               (1)
            
            
               Den 20. december 2010 bemyndigede Rådet Kommissionen til at indlede forhandlinger med Det Schweiziske Forbund med henblik på sammenkobling af deres emissionshandelssystemer. Forhandlingerne blev afsluttet med parafering af aftalen mellem Den Europæiske Union og Det Schweiziske Forbund om sammenkobling af deres systemer for handel med drivhusgasemissioner (»aftalen«).
            
         
               (2)
            
            
               Aftalen sikrer, at betingelserne for sammenhæng, jf. artikel 25 i Europa-Parlamentets og Rådets direktiv 2003/87/EF (1), er opfyldt
            
         
               (3)
            
            
               De holdninger, der skal indtages på Unionens vegne i det fælles udvalg, der er nedsat ved aftalen, bør fastlægges i overensstemmelse med de gældende procedurer og gældende praksis og under fuld hensyntagen til Rådets beslutningsbeføjelser. Navnlig i de tilfælde, hvor det fælles udvalg skal træffe afgørelser, der har retsvirkninger, er det op til Rådet at fastlægge den holdning, der skal indtages på Unionens vegne, jf. traktatens artikel 218, stk. 9.
            
         
               (4)
            
            
               Aftalen bør undertegnes.
            
         
               (5)
            
            
               For at sikre koordination mellem parterne og tage hensyn til relevant lovgivningsmæssig udvikling, herunder vedtagelsen og ikrafttrædelsen af de relevante schweiziske regler om udvidelse af det schweiziske emissionshandelssystem til også at omfatte luftfart, og behovet for at ændre bilag I, del B, til aftalen i overensstemmelse hermed bør aftalens artikel 11-13 anvendes midlertidigt, indtil de procedurer, der er nødvendige for dens ikrafttræden, er afsluttet —
            
         VEDTAGET DENNE AFGØRELSE:
   Artikel 1
   Der gives herved bemyndigelse til undertegnelse på Unionens vegne af aftalen mellem Den Europæiske Union og Det Schweiziske Forbund om sammenkobling af deres systemer for handel med drivhusgasemissioner med forbehold af indgåelse af nævnte aftale.
   Teksten til aftalen er knyttet til denne afgørelse.
   Artikel 2
   Formanden for Rådet bemyndiges herved til at udpege den eller de personer, der er beføjet til at undertegne aftalen på Unionens vegne.
   Artikel 3
   Aftalens artikel 11-13 anvendes midlertidigt fra dens undertegnelse (2), indtil afslutningen af de procedurer, der er nødvendige for ikrafttræden heraf.
   Artikel 4
   Denne afgørelse træder i kraft dagen efter vedtagelsen.
   
      Udfærdiget i Bruxelles, den 10. november 2017.
      
         
            På Rådets vegne
         
         U. PALO
         
            Formand
         
      
   
   
      (1)  Europa-Parlamentets og Rådets direktiv 2003/87/EF af 13. oktober 2003 om en ordning for handel med kvoter for drivhusgasemissioner i Fællesskabet og om ændring af Rådets direktiv 96/61/EF (EUT L 275 af 25.10.2003, s. 32).
   
      (2)  Datoen for aftalens undertegnelse offentliggøres i Den Europæiske Unions Tidende på foranledning af Generalsekretariatet for Rådet.